Tampereen Sokokselle annettiin pommiuhkaus – osoittautui perättömäksi, tiloja ei tyhjennetty

Poliisille välitettiin tieto pommiuhkauksesta, joka kohdistui Sokoksen tavarataloon Tampereelle tiistaina iltapäivällä. Aamulehden kuvaajan Jukka Ritolan käytyä paikalla Sokoksella näkyi yksi poliisiauto. Se poistui pian paikalta. Tältä Sokoksella näytti kello 15:n jälkeen tiistaina: Uhkausviestin perusteella poliisi teki arvion tilanteesta ja jalkautui usean partion voimin tavarataloon. –Nyt on päädytty siihen, että liikettä ei ole tarpeen tyhjentää. Asiaa selvitellään parhaillaan, ja jos asiasta tulee uusia tietoja, harkitsemme sulkemista uudelleen, kertoo tutkinnanjohtaja, rikoskomisario Markku Laakso Sisä-Suomen poliisista. Viestin sisältö oli kokonaisuudessaan poliisin tiedossa, mutta julkisuuteen sitä ei haluttu avata tarkemmin. Sisä-Suomen poliisi tiedotti iltapäivällä tiistaina, että kyseessä oli perätön pommiuhkaus, jollaisena tapahtunutta myös tutkitaan. Tampereen Sokokselta ei kommentoida asiaa, vaan tiedotuksesta vastaa poliisi.